recursal/SuperWikiNEXT-32B huggingface dataset:
Τόσο στην Αστρονομία όσο και στην Αστροναυτική με τον όρο **τροχιακή ταχύτητα** χαρακτηρίζεται η ελάχιστη απαιτούμενη ταχύτητα με την οποία ένα ουράνιο σώμα (ένας φυσικός ή τεχνητός δορυφόρος αντίστοιχα, ή ένας πλανήτης ή ένας αστέρας που είναι μέλος ενός αστρικού συστήματος) περιφέρεται ασφαλώς γύρω από το βαρύκεντρο ενός συστήματος, συνήθως γύρω από ένα σώμα μεγαλύτερης μάζας, έτσι ώστε να διατηρεί την τροχιά του. Η τροχιακή ταχύτητα ενός αντικειμένου μεταβάλλεται συνεχώς, σύμφωνα με τον δεύτερο νόμο του Κέπλερ. Για παράδειγμα, έχει υπολογιστεί ότι η μέση τροχιακή ταχύτητα της Γης, δηλαδή η ταχύτητα με την οποία η Γη περιφέρεται γύρω από τον Ήλιο, ανέρχεται σε περίπου 30 km/s ή, πιο συγκεκριμένα, σε 29,78 km/s. Όταν ένα σώμα του Ηλιακού Συστήματος βρεθεί στο αφήλιο ή στο περιήλιο της τροχιάς του, τότε η τροχιακή ταχύτητα του αγγίζει την ελάχιστη ή μέγιστη τιμή της αντίστοιχα. 

Είναι γεγονός πως η αδράνεια του κινουμένου σώματος κατατείνει προς μια ευθύγραμμη πορεία του, ενώ η βαρυτική έλξη το έλκει προς τα κάτω. Συνεπώς η κυκλική ή ελλειπτική τροχιά που τελικά διαγράφει το κινούμενο σώμα είναι αποτέλεσμα της ισορροπίας που επέρχεται μεταξύ της αδράνειας και της βαρύτητας.

Η μάζα
------

Όσο μεγαλύτερη είναι η μάζα του έλκοντος σώματος τόσο μεγαλύτερη θα πρέπει να είναι και η τροχιακή ταχύτητα του κινουμένου, για κάποια ορισμένη απόσταση από το κέντρο του. Έτσι κοντά στην επιφάνεια της Γης αν θεωρηθούν αμελητέες η ταχύτητα του ανέμου και άλλα καιρικά φαινόμενα η τροχιακή ταχύτητα είναι περίπου 8 χλμ/δευτερόλεπτο (8 km/s). Αυτό σημαίνει ότι, όσο πιο μακριά τίθεται σε τροχιά ένας τεχνητός δορυφόρος από το κέντρο της μάζας του έλκοντος σώματος τόσο μικρότερη τροχιακή ταχύτητα θα απαιτείται προκειμένου να διατηρήσει την ίδια τη τροχιά του.
Ο **Χριστάκης Κατσαμπάς** ήταν Ελληνοκύπριος δημοσιογράφος πολιτικός. Διετέλεσε βουλευτής στην Εκλογική Περιφέρεια Λευκωσίας εκλεγμένος με τον ΔΗΣΥ.

Βιογραφικά στοιχεία
-------------------

Ο Χριστάκης Κατσαμπάς γεννήθηκε στους Άγιους Ομολογητές το 1925. Ομιλούσε, πέρα από την ελληνική, την αγγλική γλώσσα. Εργαζόταν ως δημοσιογράφος.

Την περίοδο 1967-1969 διετέλεσε Πρόεδρος της Ένωσης Συντακτών Κύπρου και την περίοδο 1990-1995 διετέλεσε πρόεδρος του διοικητικού συμβουλίου του Κυπριακού Πρακτορείου Ειδήσεων.

Απεβίωσε στις 4 Αυγούστου 2002.

Πολιτική διαδρομή
-----------------

Το 1944 έγινε μέλος του ΑΚΕΛ, στο οποίο προσλήφθηκε ως γραμματειακό προσωπικό. Ακολούθως, ανέλαβε Γενικός Γραμματέας της Ανορθωτικής Οργάνωσης Νεολαίας (ΑΟΝ), έως το 1953. Στη συνέχεια, εργοδοτήθηκε στην εφημερίδα *Νέος Δημοκράτης*. Το 1955, λόγω του αγώνα της ΕΟΚΑ, η βρετανική διοίκηση της Κύπρου έθεσε εκτός νόμου το ΑΚΕΛ, την ΑΟΝ και τον Νέο Δημοκρατή και συνέλαβε στελέχη του ΑΚΕΛ, του Χριστάκη Κατσαμπά συμπεριλαμβανομένου. Πέρασε 17 μήνες στα κρατητήρια.

Στη συνέχεια εργοδοτήθηκε στην εφημερίδα *Ο Φιλελεύθερος*, της οποίας έγινε αρχισυντάχτης το 1960.

Συμμετείχε στις Βουλευτικές εκλογές 1991 στην Εκλογική Περιφέρεια Λευκωσίας με τον συνασπισμό Δημοκρατικός Συναγερμός-Κόμμα Φιλελευθέρων ως αριστίνδην υποψήφιος αλλά δεν εξελέγη. Ωστόσο, το 1995, επειδή ο βουλευτής εκλογικής περιφέρειας Λευκωσίας του ΔΗΣΥ, Αλέκος Μαρκίδης, διορίστηκε Γενικός Εισαγγελέας της Κυπριακής Δημοκρατίας, τη θέση του στη βουλή πήρε ο Χριστάκης Κατσαμπάς στις 2 Φεβρουαρίου 1995 ως πρώτος επιλαχών για την ΣΤ΄ Κοινοβουλευτική Περίοδο. Ωστόσο, τον Μάρτιο του 2006 το Ανώτατο Δικαστήριο ακύρωσε την εκλογή του λόγω μη διενέργειας αναπληρωματικής εκλογής.

Τιμητικές διακρίσεις
--------------------

Στις 20 Μαρτίου 2002 το Ινστιτούτο Μέσων Επικοινωνίας του Intercollege του απένειμε το *Βραβείο Συνολικής Δημοσιογραφικής Προσφοράς Θεόδουλου Φ. Κωνσταντινίδη*. Στις 9 Απριλίου 2002 η Ένωση Συντακτών Κύπρου τίμησε τον Χριστάκη Κατσαμπά για τη μισού αιώνα προσφορά του στη δημοσιογραφία.

Παραπομπές
----------

1. 1 2 3 4 5  «50 χρόνια κυπριακού κοινοβουλίου» (PDF). Βουλή των Αντιπροσώπων (Κύπρος). σελ. 102. Αρχειοθετήθηκε από το πρωτότυπο (PDF) στις 4 Ιουλίου 2019. Ανακτήθηκε στις 4 Ιουλίου 2019.
2. 1 2 3 4 5 6 7 8 9 10 11 12  «Χριστάκης Κατσαμπάς - Βιογραφικό». *www.hri.org*. 5 Αυγούστου 2002. Αρχειοθετήθηκε από το πρωτότυπο στις 1 Αυγούστου 2019. Ανακτήθηκε στις 1 Αυγούστου 2019.
3. ↑  «Για το ΚΥΠΕ». *www.cna.org.cy*. Κυπριακό Πρακτορείο Ειδήσεων. Αρχειοθετήθηκε από το πρωτότυπο στις 3 Αυγούστου 2019. Ανακτήθηκε στις 3 Αυγούστου 2019.
4. 1 2 3  «Εκλογές 19ης Μαΐου 1991». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 1 Ιουλίου 2019. Ανακτήθηκε στις 1 Ιουλίου 2019.

Πηγές
-----

* «Χριστάκης Κατσαμπάς - Βιογραφικό». *www.hri.org*. 5 Αυγούστου 2002. Αρχειοθετήθηκε από το πρωτότυπο στις 1 Αυγούστου 2019. Ανακτήθηκε στις 1 Αυγούστου 2019.
* «50 χρόνια κυπριακού κοινοβουλίου» (PDF). Βουλή των Αντιπροσώπων (Κύπρος). σελ. 102. Αρχειοθετήθηκε από το πρωτότυπο (PDF) στις 4 Ιουλίου 2019. Ανακτήθηκε στις 4 Ιουλίου 2019.
Ο **Τόπι Όλι Βίχτορι Ράιτανεν** (φινλανδικά: Topi Olli Vihtori Raitanen) (γενν. 7 Φεβρουαρίου 1996, Τάμπερε) είναι Φινλανδός δρομέας, ο οποίος ειδικεύεται στο δρόμο 3.000 μέτρων φυσικών εμποδίων. Αγωνίζεται επίσης για τη Φινλανδία στον αγωνιστικό προσανατολισμό και έχει κερδίσει ένα χρυσό μετάλλιο στο Παγκόσμιο Πρωτάθλημα Αγωνιστικού Προσανατολισμού Νέων.

Καριέρα
-------

Ο Ράιτανεν έφτασε στον τελικό στο Ευρωπαϊκό Πρωτάθλημα του 2018 τερματίζοντας 8ος. 

Εκπροσώπησε τη Φινλανδία στους Θερινούς Ολυμπιακούς Αγώνες του 2020, όπου κατετάγη 8ος.

Στις 19 Αυγούστου 2022, κατέκτησε το χρυσό μετάλλιο στο Ευρωπαϊκό Πρωτάθλημα του 2022, με χρόνο 8:21,80.

Παραπομπές
----------

1. ↑  *World Athletics Database*. 303669.
2. ↑  Ανακτήθηκε στις 20  Ιουνίου 2019.
3. ↑  Τόπι Ράιτανεν στην World Athletics
4. ↑  «Tokio 2020: Suomen joukkueen olympiapaikat, karsintojen aikataulut ja kisoihin valitut urheilijat». *mtvuutiset.fi* (στα Φινλανδικά). 22 Μαρτίου 2021. Ανακτήθηκε στις 11 Απριλίου 2021.
5. ↑  «Topi Raitanen is the European champion». *taketonews.com* (στα Αγγλικά). 19 Αυγούστου 2022.
Το **υδροξείδιο του καισίου** είναι ανόργανη χημική ένωση με χημικό τύπο **CsOH**. Αποτελείται από ιόντα καισίου και ιόντα υδροξυλίου. Είναι πολύ ισχυρή βάση (pKb = −1,76), όπως και τα άλλα υδροξείδια των αλκαλίων («καυστικά αλκάλια»), όπως το υδροξείδιο του νατρίου και το υδροξείδιο του καλίου. Στην πραγματικότητα, το υδροξείδιο του καισίου είναι αρκετά δραστικό χημικά ώστε να διαβρώνει γρήγορα το γυαλί.

Εξαιτίας της υψηλής δραστικότητάς του, το υδροξείδιο του καισίου είναι εξαιρετικά υγροσκοπικό και οι ποσότητές του που χρησιμοποιούνται στα χημικά εργαστήρια σχεδόν πάντοτε περιέχουν και μόρια νερού, που έχουν προσλάβει συνήθως από την υγρασία του ατμοσφαιρικού αέρα. Κατά την απορρόφηση νερού εκλύονται σημαντικά ποσά θερμότητας.

Το CsOH διαβρώνει ανισοτροπικά το πυρίτιο, εκθέτοντας ταοκταεδρικά του επίπεδα. Αυτή η ιδιότητα μπορεί να σχηματίσει πυραμίδες και λακκουβάκια με κανονικό σχήμα για χρήσεις όπως η παραγωγή μικροηλεκτρομηχανικών συστημάτων. Είναι γνωστό ότι έχει μεγαλύτερη επιλεκτικότητα στη χάραξη με αυτόν τον τρόπο του πυριτίου με μεγάλο ποσοστό ηλεκτροθετικών προσμίξεων (p-doped silicon) από όση έχει το συνηθέστερα χρησιμοποιούμενο για τον σκοπό αυτόν υδροξείδιο του καλίου.

Το υδροξείδιο του καισίου δεν χρησιμοποιείται συχνά σε πειράματα εξαιτίας του υψηλού κόστους του καισίου και της εξαιρετικά μεγάλης χημικής δραστικότητάς του. Δρα με παρόμοιο τρόπο με το υδροξείδιο του ρουβιδίου και το υδροξείδιο του καλίου, μόνο που είναι περισσότερο δραστικό.

Παραπομπές
----------

Πηγές
-----

* Georg Brauer: «Rubidium- und Cäsiumhydroxyd» στο: *Handbuch der Präparativen Anorganischen Chemie*, Ferdinand Enke Verlag, Στουτγάρδη 1954

Εξωτερικοί σύνδεσμοι
--------------------

* Οδηγός χημικών κινδύνων NIOSH
* Πρότυπη βάση δεδομένων αναφοράς NIST
Η χρηματιστική (απο την αρχαία ελληνική λέξη *χρῆμα*) ορίστηκε απο τον Θαλή τον Μιλήσιο ως η πράξη της συσσώρευσης πλούτου. Σύμφωνα με τον Αριστοτέλη η συγκέντρωση χρήματος καθεαυτή είναι μια πράξη αφύσικη που εκφυλίζει τους ανθρώπους που καταπιάνονται με αυτή. Τονίζει σε πολλά του κείμενα οπως «Τα Ηθικά Νικομάχεια» και «Πολιτικά» την ουσιώδη διαφορά μεταξύ οικονομίας και χρηματιστικής.

  

1.    **Οικονομίκη συναλλαγή :** Η πώληση αγάθων πραγματοποιήται απευθείας ανάμεσα στον παραγωγό και τον αγοραστή στην δίκαιη τίμη έτσι ώστε να μήν προστίθεται περαιτέρω υπεραξία στο προϊόν.

2.   **Χρηματιστική συναλλαγή:** Αποτελεί το εμπόριο κατά το οποίο ένας μεσάζοντας αγοράζει απο τον παραγωγό για να μεταπωλήσει στον αγοραστή σε μεγαλύτερη τιμή βγάζοντας υπεραξία. Χαρακτηρίζεται απο τον Αριστοτέλη ως μια ανήθικη πράξη με την αιτιολογία οτι το χρήμα παύει να είναι ένα απλό μέσο συναλλαγής και μετατρέπεται σε μέσο διάπραξης απάτης.

  

Ο Αριστοτέλης θεωρεί την μεν χρηματιστική ως ενα σύνολο κόλπων και τακτικών με σκοπό την απόκτηση πλούτου που τείνουν να διευκολίνουν την συγκέντρωση εξουσίας ενω αντίθετα εξυψώνει την οικονομία ως κοινωνική και πολίτικη διεργασία.
Συντεταγμένες: 35°19′6″N 6°38′15″E﻿ / ﻿35.31833°N 6.63750°E﻿ / 35.31833; 6.63750

Το **Τζεμπέλ Σελιά** (αραβικά: جبل شيليا‎) είναι βουνό στην Αλγερία. Είναι το υψηλότερο σημείο της οροσειράς Ωρές που εκτείνεται στα σύνορα μεταξύ της Αλγερίας και της Τυνησίας και με υψόμετρο 2.328 μέτρων είναι η δεύτερη υψηλότερη κορυφή στην Αλγερία μετά το όρος Ταχάτ. Το Τζεμπέλ Σελιά βρίσκεται στα δυτικά της Χενσέλα, στην κομητεία Μπουχμαμά. Η κοιλάδα Αμπιόντ ξεκινά στους πρόποδες του βουνού.

Δείτε επίσης
------------

* Κατάλογος βουνών στην Αλγερία

Παραπομπές
----------

1. ↑  «Africa Ultra-Prominences». *peaklist.org*. Ανακτήθηκε στις 26 Απριλίου 2020.
2. ↑  Scheffel, Richard L.· Wernet, Susan J. επιμ. (1980). *Natural Wonders of the World*. United States of America: Reader's Digest Association, Inc. σελίδες 27. ISBN 0-89577-087-3.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 130148570633724311212
* SUDOC: 187836582

 |

 |
Ο **Τζεράρντ Λίμπρουγκεν** (*λατινικό αλφάβητο : Gerard Leembruggen*) (26 Φεβρουαρίου 1897 - 13 Μαΐου 1980) ήταν Ολλανδός αθλητής της αντισφαίρισης, ο οποίος εκπροσώπησε την Ολλανδία στο Κύπελλο Ντέιβις και στους Ολυμπιακούς Αγώνες. 

Στους Ολυμπιακούς αγώνες του 1924 στο απλό έχασε στο δεύτερο γύρο από τον Μπρίαν Γκίλμπερτ σε τρία σετ και στο διπλό με συμπαίκτη τον συμπατριώτη Μάριους φαν ντερ Φέεν αποκλείστηκαν στον πρώτο γύρο από τους Λάντισλαβ Ζέμλα και Γιάν Κόζελουχ.

Στο κύπελλο Ντέιβις αγωνίστηκε το 1933 κι είχε δύο ήττες στο απλό.

Ο Λίμπρουγκεν αγωνίστηκε σε τέσσερα πρωταθλήματα του Γουίμπλεντον μεταξύ 1924 και 1934. Έφτασε στο δεύτερο γύρο το 1924, 1925 και 1926. Στο διπλό συνεργάστηκε με τους Bylandt (1924), Μάριους φαν ντερ Φέεν (1925, 1926) και τον Joop Knottenbelt (1934), αλλά δεν κατάφερε να περάσει από τον πρώτο γύρο και στις τέσσερις συμμετοχές του. Η μόνη συμμετοχή του στο μικτό ήταν με συμπαίκτρια την Χίλαρυ Στέμπινγκ το 1924 όπου κι εκεί αποκλείστηκαν στον πρώτο γύρο.

Παραπομπές
----------

1. ↑  800170056. Ανακτήθηκε στις 27  Απριλίου 2022.
2. ↑  «Olympic Sports – Athletes – Gerard Leembruggen». *sports-reference.com*. Αρχειοθετήθηκε από το πρωτότυπο στις 3 Φεβρουαρίου 2014.
3. ↑  Ο Λίμπρουγκεν στο κύπελλο Ντέιβις
4. ↑  «Wimbledon players archive – Gerard Leembruggen». AELTC.
Ο **Τζενάρο Μπρασιγκλιάνο**, γεννημένος στις 1 Μαρτίου 1980 στο Φορμπάχ, είναι Γάλλος ποδοσφαιριστής ο οποίος αγωνίζεται στην θέση του τερματοφύλακα για λογαριασμό της ινδικής Νορθ Ιστ Γιουνάιτεντ.

Είναι ανιψιός του παλιού ποδοσφαιριστή Βενσάν Μπρασιγκλιανό.

Βιογραφία
---------

Ιταλικής καταγωγής, ο Τζενάρο Μπρασιγκλιάνο ξεκίνησε την ενασχόλησή του με το ποδόσφαιρο σε ηλικία πέντε ετών από την Φαρεμπερβιγιέ ως μέσος, προτού μετατεθεί στην θέση του τερματοφύλακα. Λίγα χρόνια αργότερα, εντάχθηκε στην ομάδα της ΣΣ Λ'Οπιτάλ. Το 1996, τράβηξε την προσοχή των ανιχνευτών ταλέντων της ΑΣ Νανσί-Λωρραίνη οι οποίοι του πρότειναν να περάσει από σειρά δοκιμών, οι οποίες είχαν θετικό αποτέλεσμα με τον Μπρασιγκλιάνο να υπογράφει στον σύλλογο της Λωρραίνης.

Από την ηλικία των 19 ετών, ήταν αναπληρωματικός του Μπερτράν Λακαί στην Λιγκ 1, αλλά έπειτα από δύο σεζόν που πέρασε ως αναπληρωματικός, παραχωρήθηκε με τη μορφή δανεισμού στην ΚΣ Λουάν-Κουισό κι έπειτα στην Ανζέ ΣΚΟ, ομάδα με την οποία κατάφερε να πάρει την άνοδο για την Λιγκ 2. Επιστρέφοντας στην ομάδα με την οποία ξεκίνησε το ποδόσφαιρο, ήταν αρχικώς αναπληρωματικός του Ολιβιέ Σορέν, αλλά κατάφερε σύντομα να πάρει την θέση του βασικού τερματοφύλακα του συλλόγου. Μετά τον τίτλο του πρωταθλητή στην Λιγκ 2 (αναδείχτηκε επίσης καλύτερος τερματοφύλακας της Λιγκ 2 από τους συναδέλφους του), ο Μπρασιγκλιάνο κατέκτησε το Λιγκ Καπ το 2006, αν και ο ίδιος ήταν αναπληρωματικός σε αυτή την αναμέτρηση (ήταν υποψήφιος για το βραβείο του καλύτερου τερματοφύλακα της Λιγκ 1 για εκείνη την σεζόν). 

Την σεζόν 2006-2007, δεν αγωνίστηκε παρά σε δέκα αναμετρήσεις λόγω συνεχόμενων τραυματισμών.

Κατά την διάρκεια της σεζόν 2010-2011, δεν αγωνίστηκε παρά σε επτά αναμετρήσεις με την ομάδα της Λωρραίνης, καθώς υποβλήθηκε σε χειρουργική επέμβαση στο δεξί του πόδι στα μέσα της σεζόν.

Αφού έλυσε την συνεργασία του με την ΑΣ Νανσί-Λωρραίνη, υπέγραψε συμβόλαιο τριετούς διάρκειας για λογαριασμό της Ολιμπίκ Μαρσέιγ στις 5 Ιουλίου 2011, όπου έγινε ρεζέρβα του Στεβ Μανταντά.

Στις 13 Μαρτίου 2012, συμμετείχε στον πρώτο του αγώνα για το Τσάμπιονς Λιγκ παίρνοντας την θέση του Στεβ Μανταντά, ο οποίος είχε αποβληθεί στις καθυστερήσεις, στη διάρκεια του επαναληπτικού αγώνα για την φάση των 16 της διοργάνωσης απέναντι στην Ίντερ. Παρά τη ήττα της OM (2-1) η οποία προήλθε από το πέναλτι το οποίο δεν κατάφερε να αποκρούσει ο Μπρασιγκλιάνο κατά την είσοδό του στον αγωνιστικό χώρο, ο ομάδα της Μασσαλίας πήρε την πρόκριση για τα προημιτελικά χάρη στη νίκη της κατά τον πρώτο αγώνα μεταξύ των δύο ομάδων (1-0).

Τίτλοι
------

### Σύλλογος

|  |  |  |
| --- | --- | --- |
| * **Ανζέ ΣΚΟ**
	+ Νασιονάλ
		- Φιναλίστ : 2003.
 |   | * **ΑΣ Νανσί-Λωρραίνη**
	+ Λιγκ 2
		- Νικητής : 2005.
 |

### Ατομικές Διακρίσεις

* Βραβείο UNFP του καλύτερου τερματοφύλακα της Λιγκ 2 το 2005.
* Εκλεγμένος καλύτερος παίκτης της ΑΣ Νανσί-Λωρραίνη από τους οπαδούς του συλλόγου το 2006.

Παραπομπές
----------

1. ↑  Les Bracigliano en terrain familier Αρχειοθετήθηκε 2014-09-01 στο Wayback Machine. 20minutes.fr, 3 Μαρτίου 2006.
2. ↑  Bracigliano signe à Marseille
3. ↑  Brandao qualifie l'OM, francefootball.fr, 13 Μαρτίου 2012.
Για τον τέως υπουργό Εξωτερικών, δείτε: Γεώργιος Χρηστάκης - Ζωγράφος.  

Ο **Χρήστος Ζωγράφος** (Κεστοράτι Αργυροκάστρου, 1820 - Παρίσι, 19 Αυγούστου 1896) ήταν Έλληνας εθνικός ευεργέτης, ένας από τους σπουδαιότερους.

Βιογραφία
---------

Καταγόταν από το Κεστοράτι Αργυροκάστρου της ιστορικής περιοχής της Βορείου Ηπείρου. Αποφοίτησε από την Ζωσιμαία σχολή Ιωαννίνων. Εργαζόταν στην Κωνσταντινούπολη και στο Παρίσι ως τραπεζίτης. Γρήγορα κατάφερε να επιτύχει επαγγελματικά και να αγοράσει μεγάλες αγροτικές εκτάσεις (τσιφλίκια) στους νομούς Τρικάλων και Καρδίτσας. 

Στήριξε ιδιαίτερα την ελληνική παιδεία με τη χρηματοδότηση και ίδρυση σχολείων (*Ζωγράφεια* διδασκαλεία). Συνέβαλε στην ίδρυση σχολείων αρρένων και θηλέων στην πατρίδα του στο Κεστοράτι, και στο Αργυρόκαστρο. Ο Χ. Ζωγράφος κάλυπτε επίσης σε συνεχή βάση όλα τα έξοδα διατροφής και ενδυμασίας 60 υπότροφων σπουδαστών (30 αρρένων και 30 θηλέων), επιμελών μαθητών, τέκνων φτωχών οικογενειών. 

Οι γενναίες δωρεές που προσέφερε σε κάθε τομέα των γραμμάτων και των επιστημών, συνέβαλαν αποφασιστικά στη μόρφωση των υπό οθωμανικό ζυγό κυρίως ελληνικών πληθυσμών. Το Ζωγράφειο Λύκειο στην Κωνσταντινούπολη πήρε το όνομά του, λόγω αστρονομικού ποσού που πρόσφερε για την ανέγερσή του.

Είχε πέντε παιδιά, τον Σολώνα, τον Γεώργιο Χρήστου - Ζωγράφο, την Μαρία Ζωγράφου, σύζυγο του Κωνσταντίνου Καραπάνου, την Σοφία, σύζυγο Αλέξανδρου Ρώμα, και την Θεανώ Ζωγράφου, σύζυγο του Λεωνίδα Δεληγεώργη.

Υστεροφημία
-----------

Κατά την περίοδο του κομμουνιστικού καθεστώτος στην Αλβανία (1945-1989), ο Χ. Ζωγράφος όπως και ο γιος του Γεώργιος, θεωρήθηκαν από το επίσημο κράτος ως εχθροί. Αυτό είχε ως συνέπεια όσοι έφεραν το επώνυμο 'Ζωγράφος' (είτε συγγενείς, είτε όχι), να εκδιωχθούν από το Κεστοράτι. 

Μετά το 1989, όμως, αυτό αποτέλεσε παρελθόν και σήμερα, το «Ζωγράφειο Διδασκαλίο» Κεστορατίου που είχε ιδρύσει ο Χρηστάκης Ζωγράφος (έχει πάψει να λειτουργεί εδώ και δεκαετίες), ανακαινίσθηκε και μετατράπηκε σε μουσείο.

Περαιτέρω μελέτη
----------------

* Γιάννενα, πόλη των ευεργετών.
* Χριστάκης Ζωγράφος. Βιογραφικά στοιχεία, 1881 Κωνσταντινούπολη.

Παραπομπές
----------

1. ↑  archives.paris.fr/arkotheque/visionneuse/visionneuse.php?arko=YTo2OntzOjQ6ImRhdGUiO3M6MTA6IjIwMTktMTItMzEiO3M6MTA6InR5cGVfZm9uZHMiO3M6MTE6ImFya29fc2VyaWVsIjtzOjQ6InJlZjEiO2k6NDtzOjQ6InJlZjIiO2k6MjUzMjgzO3M6MTY6InZpc2lvbm5ldXNlX2h0bWwiO2I6MTtzOjIxOiJ2aXNpb25uZXVzZV9odG1sX21vZGUiO3M6NDoicHJvZCI7fQ%3D%3D#uielem\_move=-89%2C-112&uielem\_rotate=F&uielem\_islocked=0&uielem\_zoom=187. σελ. 29.
2. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 8 Νοεμβρίου 2007. Ανακτήθηκε στις 31 Δεκεμβρίου 2008.
3. ↑   (Αγγλικά)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 147009279
* **ΕΒΕ**: 168242
* LCCN: no2010171759
* GND: 1102914959
* SUDOC: 255371608

 |

 |
**Υδροκήλη** αποκαλείται η συλλογή υγρού μεταξύ του τοιχωματικού και του σπλαγχνικού πετάλου του ιδίως ελυτροειδούς χιτώνα του όρχεως. Στα παιδιά αυτή οφείλεται στην ατελή απόφραξη της ελυτροπεριτοναϊκής πτυχής, της διόδου δηλαδή, μέσω της οποίας ο όρχις κατεβαίνει από την κοιλιά στο όσχεο, την φυσιολογική του θέση. Υπάρχει, δηλαδή, επικοινωνία ανάμεσα στους χιτώνες του όρχεως και την κοιλιά και για τον λόγο αυτό η πάθηση αποκαλείται επικοινωνούσα υδροκήλη.

Σπανίως, είναι δυνατόν η υδροκήλη να μην είναι επικοινωνούσα, όταν εμφανίζεται μετά από τραύμα, συστροφή όρχεως, επιδιδυμίτιδα ή επέμβαση για κιρσοκήλη.
Η διάγνωση τίθεται από το ιστορικό, την φυσική εξέταση του παιδιού και τον έλεγχο με φωτεινή πηγή του οσχέου. Αν υπάρχει αμφιβολία καλό είναι να γίνεται υπερηχογράφημα.
Η θεραπεία της υδροκήλης είναι χειρουργική, αλλά πρέπει να γίνεται μετά την ηλικία του ενός έτους, επειδή η πάθηση μπορεί να υποχωρήσει από μόνη της. Πριν την ηλικία αυτή ενδείκνυται η χειρουργική επέμβαση εάν υπάρχει η υποψία ότι συνυπάρχει βουβωνοκήλη. Κατά την επέμβαση γίνεται απολίνωση της επικοινωνίας και αναστροφή των χιτώνων του όρχεως.

Πηγές
-----

*
Ο **Τζόρτζιο Μπούλγκαρι** (ιταλικά: Giorgio Bulgari), (5 Μαΐου 1890 - 6 Μαρτίου 1966) ήταν Ιταλός επιχειρηματίας και γιος του Σωτηρίου Βούλγαρη, ιδρυτή του οίκου πολυτελών προιόντων Bulgari.

Πρώτα χρόνια
------------

Ο Τζόρτζιο γεννημένος στη Ρώμη, ήταν ο δεύτερος από τους τρεις γιους του Σωτήρη Βουλγάρη και της σύζυγου του Έλενα.

Καριέρα
-------

Ο Τζόρτζιο και ο
μεγαλύτερος αδελφός του Κονσταντίνο έμαθαν αργυροχρυσοχοΐα και κατασκευή κοσμημάτων από τον πατέρα τους, οι οποίοι ανέλαβαν την οικογενειακή επιχείρηση μετά τον θάνατό του το 1932.

Προσωπική ζωή
-------------

Ο Τζόρτζιο Μπούλγκαρι είχε τρεις γιους, τον Τζιάννι (γεννηθείς το 
1935), τον Πάολο (γεννηθείς το 1937) και τον Νίκολα (γεννηθείς το 1941).

Ο Τζιόρτζιο Μπούλγκαρι πέθανε στις 6 
Μαρτίου του 1966 και είναι θαμμένος στο Προτεσταντικό Νεκροταφείο της Ρώμης.

Παραπομπές
----------

1. ↑  Η ιστορία του Οίκου Μπούλγκαρι στην mixanitouxronou.gr ανακτήθηκε 1 Οκτωβρίου 2019
2. ↑  Οικογένεια Μπούλγκαρι στο theeyeofjewelry.com (Αγγλικά) ανακτήθηκε 1 Οκτωβρίου 2019
Ο **Τζεράλντο Γκαετάνι** (Gherardo Gaetani) ήταν Πιζανός ευγενής, σταυροφόρος και άρχοντας της Μαγιόρκα τον 11ο αιώνα.

Ο Τζεράλντο ήταν μέλος της οικογένειας Γκαετάνι και του κλάδου της στην Πίζα. *Καπιτάνο* των Πιζανών πήρε μέρος μαζί τους στην Σταυροφορία που έμεινε γνωστή ως *Ισπανική ανακατάληψη* ή *Ρεκονκίστα* από τους Μαυριτανούς μαζί με τους αδελφούς του *Ιωάννη* και *Ουγκόνε*. Μετά από σκληρές μάχες κατέλαβε το νησί της Μαγιόρκα, έδιωξε τους Μαυριτανούς κι αναφέρεται άρχοντας του νησιού το 1093. Ο Πάπας Πασχάλης Β΄ τον τίμησε κάνοντας τον γιο του *Γρηγόριο* καρδινάλιο.

Παραπομπές
----------

1. 1 2 3 4 5  Conte Berardo Candida Gonzaga, *Familglie Nobili-Gaetani*, Napoli 1876, σελ. 32 (Αγγλικά)
Ο Τόνυ Λαγγουράνης (Tony Lagouranis, 1959) είναι ένας Αμερικανός τέως στρατιωτικός του αμερικανικού στρατού, περισσότερο γνωστός για τη συμμετοχή του σε βασανιστήρια κατά τη διάρκεια της κατοχής του Ιρακ.

Γεννήθηκε στο Σικάγο και αποφοίτησε από το λύκειο το 1987 στη Νέα Υόρκη. Μελέτησε Αρχαία Ελληνικά στα πλαίσια των σπουδών του στο κολέγιο Σεντ Τζόν στη Σάντα Φε του Νέου Μεξικού και Αραβικά στο Γλωσσικό Ινστιτούτο Άμυνας στο Μοντερέι της Καλιφόρνιας. 

Για περίπου 10 μήνες το 2004 ο Λαγγουράνης είχε τη βάση του στη φυλακή Αμπού Γκραΐμπ (στην ίδια τη φυλακή έμεινε για περίπου ενάμιση μήνα) και για ένα σύντομο χρονικό διάστημα στην ιρακινή πόλη της Μοσούλης, όπου ισχυρίζεται πως συμμετείχε σε μια σειρά από βασανισμούς όπως η απότομη μεταβολή των διατροφικών συνηθειών , η χρήση στρατιωτικών σκύλων για την τρομοκράτηση του ανακρινόμενου, επιβολή υποθερμίας (με επακόλουθη μη συναινετική χρήση θερμομέτρηση από τον πρωκτό), επιβολή αϋπνίας, καθώς και πως παρατήρησε μη καταγεγραμμένους κρατούμενους.

Ο Λαγγουράνης είναι ένας από τους λίγους βετεράνους του πολέμου του Ιρακ που έχουν παράσχει προσωπικές μαρτυρίες για το βασανισμό και την κακομεταχείριση Ιρακινών αιχμαλώτων από στελέχη του αμερικανικού στρατού. (Άλλοι έχουν δώσει παρόμοιες μαρτυρίες ανώνυμα). Στο άρθρο του στους Τάιμς της Νέας Υόρκης με τίτλο «Tortured Logic» (ελληνικά: βασανισμένη λογική), ισχυρίζεται πως υψηλά αξιωματούχοι και πολιτικοί αποφεύγουν την ευθύνη που έχουν για το βασανισμό κρατουμένων στο Ιράκ και αλλού. Το βιβλίο του, *Fear Up Harsh: An Army Interrogator's Dark Journey through Iraq,* συγγραμμένο μαζί με τον Άλεν Μικαελιάν (Allen Mikaelian), κυκλοφόρησε στις 5 Ιουνίου του 2007.

Εμφανίστηκε στο βραβευμένο με Όσκαρ ντοκιμαντέρ του 2008, *Taxi to the Dark Side* (ελληνικά: Ταξί για τη σκοτεινή πλευρά).

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 6828964
* LCCN: n2006095040
* ISNI: 0000 0000 5047 6761

 |

 |
Το «Φαραί» ανακατευθύνει εδώ. Για άλλες χρήσεις, δείτε: Φαραί (αποσαφήνιση).
Οι **Φαρές**, ή αι **Φαραί** : ήταν αρχαία ομηρική πόλη της Μεσσηνίας στην θέση της σημερινής Καλαμάτας. Ο Όμηρος την αναφέρει επίσης και ως "*Φηραί*" ή "*Φηρή*". Ο δε Ξενοφών (ιστορικοί χρόνοι) την αναφέρει "*Φεραί*".

Γενικά
------

Επώνυμος και ιδρυτής της πόλης αναφέρεται ο ημίθεος Φάρις, γιος του Ερμή και της Φιλοδάμειας. Οι Φαρές αναφέρονται επίσης ως μία από τις επτά πόλεις που προσέφερε ο Αγαμέμνων στον Αχιλλέα, αν σταματούσε τον θυμό του και λάμβανε σύζυγο μία από τις τρεις θυγατέρες του.  

Περί τον 8ο αιώνα π.Χ. η πόλη πέρασε στη κυριαρχία των Λακώνων όπου και παρέμεινε μέχρι το 369 π.Χ.. Μετά τους Περσικούς πολέμους και την εξάλειψη εξωτερικών κινδύνων, όταν η Αθηναϊκή δημοκρατία ξεκίνησε να λεηλατεί τις παράλιες πόλεις της Πελοποννήσου όπου και ξέσπασε ο Κορινθιακός Πόλεμος, αι Φαραί (ή οι Φαρές) λεηλατήθηκαν από τον Κόνωνα και τον Φαρνάβαζο, Πέρση ναύαρχο, με τον οποίο είχε συμμαχήσει ο Κόνων. Αργότερα ο Επαμεινώνδας απελευθέρωσε την πόλη και την επέστρεψε στην κυριαρχία των Μεσσηνίων.

Αρχαιολογική έρευνα
-------------------

Από την αρχαιολογική έρευνα της περιοχής η πόλη αυτή εντοπίζεται στο φρούριο της σημερινής Καλαμάτας. Νοτιοδυτικά της πόλης στη περιοχή "Ακοβίτικα" αποκαλύφθηκε μεγάλο οικοδόμημα των πρωτοελλαδικών χρόνων καθώς και τμήμα αρχαϊκού ιερού αφιερωμένου στον Ποσειδώνα, από το χώρο του οποίου και έχουν προέλθει σημαντικά ευρήματα. Από δε τις ανασκαφές της ευρύτερης περιοχής έχει εντοπιστεί μεγάλος αριθμός αρχαϊκών επιγραφών (αναθηματικές και ψηφισματικές) καθώς και πολλά επιτύμβια. Κάποιες εξ αυτών αναφέρουν την ύπαρξη των ιερών του Μαχάονα και του Ποδαλείριου, χωρίς ωστόσο να έχουν εντοπιστεί οι ακριβείς τους θέσεις.

Η αρχαία κώμη Καλάμαι βρισκόταν στην θέση του σημερινού Ελαιοχωρίου.

Πηγές
-----

* "Εγκυκλοπαίδεια Πάπυρος Larousse Britannica" τομ. 21ος, σελ. 165.

Εξωτερικοί σύνδεσμοι
--------------------

* Το πλήρες κείμενο της Ιλιάδας και της Οδύσσειας (στα αρχαία Ελληνικά)
*γιά άλλες χρήσεις, δείτε: Τζόρτζε Μιλοβάνοβιτς*

Ο **Τζόρτζε Μιλοβάνοβιτς** (*σερβικά : Ђорђе Миловановић*) (Σρέμκα Ράσα 13 Σεπτεμβρίου 1956 - Σρέμκα Μιτρόβιτσα 15 Φεβρουαρίου 2009), ήταν Γιουγκοσλάβος ποδοσφαιριστής Σερβικής εθνικότητας.

Είχε το παρατσούκλι "Μπόμπα Τζόκα" λόγω των εντυπωσιακών τερμάτων που σημείωνε. Ο γιος του Ντέγιαν Μιλοβάνοβιτς είναι επίσης επαγγελματίας ποδοσφαιριστής συγγενείς του είναι και αμυντικός ποδοσφαιριστής Μπράνισλαβ Ιβάνοβιτς.

Ξεκίνησε την καριέρα του στην γενέτηρά του και στην "Ράντινκ Μπιελίμα" έως το 1978 που πήγε στον Ερυθρό Αστέρα Βελιγραδίου. Στον Ερυθρό αστέρα έπαιξε 166 παιχνίδια , σημείωσε 12 τέρματα. Το 1985 - 1986 αγωνίστηκε με την Αούστρια Σάλτσμπουργκ για να κλείσει την καριέρα του στην ομάδα όπου ξεκίνησε. Με τον Ερυθρό Αστέρα κατέκτησε 2 πρωταθλήματα και 2 κύπελλα Γιουγκοσλαβίας και αγωνίστηκε στον τελικό του κυπέλλου ΟΥΕΦΑ το 1979.

Εξωτερικοί σύνδεσμοι
--------------------

* Βιογραφικό του στο PlayerHistory

Παραπομπές
----------

1. ↑  (πολλαπλές γλώσσες) *Transfermarkt*. 306139.
2. ↑  Preminuo Đorđe Milovanović, B92
3. ↑  Mondo (15 Φεβρουαρίου 2009). «Preminuo bivši igrač Zvezde Đoka "Bomba"» (στα Serbian). Αρχειοθετήθηκε από το πρωτότυπο στις 14 Ιουνίου 2018. Ανακτήθηκε στις 1 Δεκεμβρίου 2011. CS1 maint: Μη αναγνωρίσιμη γλώσσα (link)
4. ↑  *Blic* (12 Απριλίου 2009). «Bane ima dušu veliku kao Srem» (στα Serbian). Ανακτήθηκε στις 8 Ιουνίου 2013. CS1 maint: Μη αναγνωρίσιμη γλώσσα (link)

|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Đorđe Milovanović  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Φαρεσμάνης Β΄ ο** **Γενναίος** (γεωργιανά: ფარსმან II ქველი) ήταν βασιλιάς της Ιβηρίας (Κάρτλι) από την δυναστεία των Φαρναβαζιδών. Ήταν σύγχρονος του ρωμαίου αυτοκράτορα Αδριανού (βασίλεψε το 117-138). Ο καθηγητής Σάιριλ Τουμάνοφ υποστηρίζει ότι Φαρεσμάνης Β΄ βασίλεψε τα έτη 116-132 μ.Χ. Το όνομα του αναφέρεται σε πολλά γραπτά της κλασικής εποχής.

Ζωή
---

Τα μεσαιωνικά γερμανικά χρονικά αναφέρουν την από κοινού βασιλεία του Φαρεσμάνη με τον Φαρεσμάνη Αβάζ, διάρχους της χώρας (μια άλλη πηγή αναφέρει ένα επιπλέον ζευγάρι διάρχων, τους Ροκ και Μιρδάτη), αλλά πολλοί σύγχρονοι μελετητές θεωρούν ότι μάλλον δεν υπήρξε διαρχία στην Ιβηρία καθώς δεν υποστηρίζεται από τα σύγχρονα αποδεικτικά στοιχεία. Φέρεται ότι ο Φαρεσμάνης ήταν γιος του προκατόχου του, του Αμαζάσπη Α΄. Λέγεται ότι παντρεύτηκε την Γκαντανά, κόρη του Βολογέση Γ΄ της Παρθίας, ο οποίος κυβερνούσε την Αρμενία. Σύμφωνα με το μεσαιωνικό σύγγραμμα *Ζωή των Βασιλέων*, η παραδοσιακή φιλία των δύο δίαρχων χάλασε με πρωτοβουλία της ιρανής γυναίκας του Μιρδάτη. Ο Τουμάνοφ θεωρεί αυτές τις πληροφορίες ως μια προβολή της ιστορικά καταγεγραμμένης εχθρότητας που είχε ο Φαρεσμάνης Α΄ της Ιβηρίας και ο αδελφός του, ο Μιθριδάτης της Αρμενίας. Στη συνέχεια, το χρονικό συνεχίζει με μια ιστορία σχετικά με μια αρμενορωμαϊκή συμμαχία και την εισβολή Αρμενίων-Ρωμαίων στην Ιβηρία (η οποία υποστηριζόταν από το Ιράν). Μετά την εισβολή, ο Φαρεσμάνης δηλητηριάστηκε από έναν μάγειρα που έστειλαν οι Πάρθες και πέθανε.

Παραπομπές
----------

1. ↑  Toumanoff, Cyril. Chronology of the Early Kings of Iberia. *Traditio* 25 (1969), p. 17.
2. ↑  Rapp, Stephen H. (2003), *Studies In Medieval Georgian Historiography: Early Texts And Eurasian Contexts*, pp. 289-290. Peeters Publishers, (ISBN 90-429-1318-5).
Ο **Κορμοράνος** είναι ένα διαδεδομένο θαλασσοπούλι, που απαντάται και στον ελλαδικό χώρο. Συναντάται σε πολλά μέρη της Ευρώπης ,της Ασίας, της Αφρικής και στην Ανατολική ακτή της Βόρειας Αμερικής. Η επιστημονική ονομασία του είδους είναι *Phalacrocorax carbo* και περιλαμβάνει 6 υποείδη.

Είναι μεγάλο μαύρο πουλί, που το μήκος του κυμαίνεται στα 77-94 εκατοστά και με άνοιγμα φτερών που μπορεί να φτάσει τα 121-149 εκατοστά. Έχει μακριά ουρά και λευκό πηγούνι, ενώ τα ενήλικα άτομα την περίοδο της αναπαραγωγής αποκτούν λευκές κηλίδες στους μηρούς και λευκό φτέρωμα στο κεφάλι. Χαρακτηριστικό του κορμοράνου είναι ο κίτρινος λαιμός του που διακρίνεται εύκολα. Τα νεαρά άτομα είναι γενικότερα πιο ανοιχτόχρωμα.

Ζει συνήθως κοντά στη θάλασσα, σε λιμνοθάλασσες, λίμνες και ποτάμια. Το χειμώνα αποδημεί προς το Νότο κατά μήκος των ακτών.

Αποικία κορμοράνων στη λίμνη Κερκίνη
Στην Ελλάδα μπορούμε να τον συναντήσουμε το Χειμώνα καθώς έρχεται από την Βόρεια και Ανατολική Ευρώπη στην Ελλάδα, κυρίως στο Θερμαϊκό και Σαρωνικό κόλπο αλλά και σε ορισμένες λίμνες, όπως τη Μικρή Πρέσπα, την Κερκίνη και την Ορεστιάδα. Συναντάται επίσης και στο Δέλτα του Αξιού. Συχνά τον βλέπουμε να κάθεται σε στύλους και βράχια κοντά στη θάλασσα ή σε λίμνες και ποτάμια με ανοιχτές τις φτερούγες για να τις στεγνώσει. Άριστος κολυμβητής και καλός ψαράς.

 *Phalacrocorax carbo*
Φωλιάζει σε δέντρα και βράχια κοντά σε υγρότοπους, φτιάχνοντας τη φωλιά του από φύκια, αλλά μερικές φορές και στην ενδοχώρα. Γεννάει την άνοιξη 3-4 αβγά τα οποία κλωσσάνε και οι δύο γονείς επί 28 -31 μέρες. Σε μερικές χώρες οι κορμοράνοι χρησιμοποιούνται από τους ψαράδες ως βοηθοί στο ψάρεμα.

Πηγή
----

* Όλα τα πουλιά της Ελλάδας, έκδοση της ΕΟΕ σε συνεργασία με τον Ελεύθερο Τύπο
* Το αντίστοιχο άρθρο της αγγλικής Βικιπαίδεια.

Εξωτερικοί σύνδεσμοι
--------------------

* Great Cormoran videos on the Internet Bird Collection

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85056977
* GND: 4226718-3
* NKC: ph516999

 |

 |

|  |  |
| --- | --- |
| 

|  |
| --- |
| * Πύλη:Ζωολογία
* Πύλη:Ορνιθολογία
 |

 |
Ο **Τζόρτζε Ομπράντοβιτς** (*σερβικά: Ђорђе Обрадовић Ћурчија*) (Μπόσουτ, Σρεμ - Νόβο Σέλο 1804) ήταν ένας από τους ηγέτες της πρώτης Σερβικής Εξέγερσης.

Γεννήθηκε στην Αυστροουγγαρία και όταν ήταν παιδί η οικογένεια του μετακόμισε στη Σερβία. Για ένα διάστημα έμενε στο χωριό Ćurčija, και στη συνέχεια έγινε κλέφτης και ήταν διάσημος στην κοιλάδα του Ντρίνα.

Όταν ξέσπασε η εξέγερση το 1804 πήγε με τους επαναστάτες, αλλά κατά τις πρώτες ημέρες έδειξε κάποια αυθαιρεσία. Στη μάχη της Cokesina (Απριλίος 1804) δεν συμμετείχε λόγω του καβγά του με τον Γιάκοβ Νενάντοβιτς, έναν από τους πιο εξέχοντες ηγέτες της εξέγερσης στη δυτική Σερβία, αλλά αμέσως μετά πολέμησε κατά των Τούρκων στο Βελιγράδι και το Ποζάρεβατς.

Έπειτα και πάλι ήρθε σε σύγκρουση με Νενάντοβιτς και Καραγιώργη, πήρε τους άνδρες του και πήγε στο Machva. Πήγε στη Μιτρόβιτσα και από εκεί συνέχισε μόνος του τον αγώνα κατά των Τούρκων. Συμμετείχε στη μάχη της Κοκεσίνα.

Λόγω της φύσης του κι εκεί ήρθε σε σύγκρουση με τον Νικόλα Γκρόβιτς και τον Λούκα Λαζάρεβιτς και λόγω μιας τουρκικής εισβολής στην κοιλάδα του Ντρίνα πάρθηκε απόφαση για την απομάκρυνσή του. Το καλοκαίρι του 1804 εισέβαλε στο χωριό Νόβο Σέλο, όπου σκοτώθηκε από τους ντόπιους που υποστήριζαν τον Γιάκοβ Νεναντόβιτσα.

Παραπομπές
----------

* Вук Стефановић Караџић: Прва година српског војевања на дахије, Даница, Беч 1828
* Вук Стефанивић Караџић: Скупљени историјско етнографски списи, -{I}-, Грађа за српску историју нашег времена и живота најпознатијих поглавица овога времена Београд 1898.
* М. Вукићевић: Карађорђе -{I и II}-, Београд 1907.
* Матија Ненадовић: Целокупна дела, Београд 1928
* Текст др Реље Новаковића, научног саветника у Енциклопедија Југославије ЈЛЗ Загреб 1984. том 3 стр 351.

Εξωτερικοί σύνδεσμοι
--------------------

* Погубљење Ђорђа Ћурчије („Православље", број 1016, 15. јул 2009)
* Голуб Добрашиновић: Писар у буни („Вечерње новости", 20. фебруар 2008)


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Ђорђе Ћурчија  της Σερβικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Υπολογιστής ταμπλέτα Σάμτζιγιον** (κορεατικά χάνγκουλ: 판형 콤퓨터 삼지연, μεταγραφή στο λατινικό αλφαβητο: p’anhyŏng k’omp’yut’ŏ samjiyŏn) είναι Βορειοκορεατικός υπολογιστής ταμπλέτα ο οποίος έχει αναπτυχθεί από το Ινστιτούτο Έρευνας Τεχνολογίας Πολυμέσων του Κορεατικού Κέντρου Υπολογιστών, και χρησιμοποιεί το λογισμικό Android. Είναι η πρώτη ταμπλέτα της χώρας η οποία είναι ικανή να λάβει τηλεοπτικές μεταδόσεις.

Η ταμπλέτα περιέχει έναν περιηγητή με υποστήριξη για το Βορειοκορεατικό εσωτερικό δίκτυο Γκουάνγκμιονγκ. Ωστόσο, δεν υπάρχει υποστήριξη Wi-Fi.

Θεωρείται ότι οι υπολογιστές έχουν κατασκευαστεί στην Κίνα και το λογισμικό τους έχει τοπικοποιηθεί για τη Βόρεια Κορέα.

Παραπομπές
----------

1. ↑  Frank, Rüdiger. «The North Korean Tablet Computer Samjiyon: Hardware, Software and Resources» (PDF). *www.38north.org*. 38 North. Ανακτήθηκε στις 18 Φεβρουαρίου 2015.
2. ↑  2013/11/07, 세계 언론 북 삼지연 판형 PC 격찬 Αρχειοθετήθηκε 2016-03-04 στο Wayback Machine. Jajuminbo
3. ↑  2013.11.07, 북한 태블릿 삼지연 호평 잇따라. Αρχειοθετήθηκε 2016-03-12 στο Wayback Machine.
4. ↑  2014-06-11, 북 삼지연 태블릿PC 외국인에 판매 중단설, Radio Free Asia
5. ↑  2013/08/02, 북한에서 만든 삼지연 태블릿, 재미로 보는 7인치 판형콤퓨터 삼지연 개봉기 동영상 Αρχειοθετήθηκε 2017-08-31 στο Wayback Machine. 러브드웹의 인터넷이야기
6. ↑  Williams, Martyn. «Review: Samjiyon tablet». *www.northkoreatech.org*. North Korea Tech. Ανακτήθηκε στις 18 Φεβρουαρίου 2015.
7. ↑  Williams, Martyn. «DPRK tablet PC can receive TV broadcasts». *www.northkoreatech.org*. North Korea Tech. Ανακτήθηκε στις 18 Φεβρουαρίου 2015.
Η **Φαίνη Ξύδη** (Αθήνα 1 Ιανουαρίου 1909 - 22 Δεκεμβρίου 1944) ήταν Ελληνίδα πρωταθλήτρια της αντισφαίρισης.

Ήταν κόρη της Αλεξάνδρας Δραγούμη και του Γεωργίου Ξύδη, από την πλευρά της μητέρας της καταγόταν από την οικογένεια Δραγούμη. Αδελφός της ήταν ο επίσης πρωταθλητής στην αντισφαίριση Στέφανος Ξύδης ενώ είχε άλλα τέσσερα ακόμα αδέλφια από τα οποία έπαιζε αντισφαίριση και η Ρωξάνη. 

Το 1926 έγινε μέλος του Ομίλου αντισφαίρισης Αθηνών κι ασχολήθηκε με την αντισφαίριση. Ήταν πρωταθλήτρια Ελλάδος στο απλό τις χρονιές : 1934, 1935, 1936, 1937, 1938 και 1940, στο διπλό γυναικών το 1935, 1938, 1939, και 1940, στο μεικτό το 1938 και 1940. Δεύτερη ήταν στο απλό το 1933, στο διπλό το 1932, στο μεικτό 1935, 1937, 1938 και 1940 .

Σε διεθνές επίπεδο ήταν πρώτη στο Πρωτάθλημα Ανατολικής Μεσογείου το 1935 στο διπλό μεικτό. Είχε συμμετάσχει σε πολλά τουρνουά με σημαντικότερα το Γουίμπλεντον το 1935 και 1936 και το Ρολάν Γκαρός το 1935 και 1936. Ήταν πρώτη στο Πρωτάθλημα Καΐρου στο διπλό γυναικών το 1933.

Στις 11 Δεκεμβρίου 1944 κι ενώ βρισκόταν στο πατρικό σπίτι της στην Κηφισιά με τον μητριό της Αντώνιο Κριεζή την μητέρα της Αλεξάνδρα και την αδελφή της Ρωξάνη, απήχθησαν από αντάρτες του ΕΛΑΣ κι εκτελέστηκαν έναν μήνα μετά στη Συκάμινο κοντά στον Ωρωπό ο Αντώνιος Κριεζής και η Φαίνη.

Παραπομπές
----------

1. 1 2 3 4 5 6 7  *Ελευθέριου Σκιαδά,* 100 χρόνια Όμιλος Αντισφαίρισης Αθηνών 1895-1995*, Μικρός Ρωμηός Ε.Π.Ε. ISBN 960-85466-2-1, σελ. 252*
2. ↑  Αλεξάνδρα Κριεζή, *Μία μαρτυρία από τον εμφύλιο*, Βιβλιοπωλείο της Εστίας, Δεκέμβριος 2015[*νεκρός σύνδεσμος*]
Ο **Τζεντ Άλαν** (**Jed Allan Brown**, Νέα Υόρκη, 1 Μαρτίου 1935 – Παλμ Ντέζερτ, Καλιφόρνια, 9 Μαρτίου 2019) ήταν Αμερικανός ηθοποιός και τηλεοπτικός παρουσιαστής. Είναι ευρύτερα γνωστός για πρωταγωνιστικούς ρόλους σε δημοφιλή σίριαλ της τηλεόρασης, όπως σε εκείνον του C.C. Capwell, στη σειρά Σάντα Μπάρμπαρα.

Τα πρώτα χρόνια
---------------

Απόφοιτος του Πανεπιστημίου της Ουάσινγκτον όπου σπούδασε υποκριτική, ο Άλαν, παράλληλα, εργάστηκε ως ραδιοφωνικός και τηλεοπτικός παρουσιαστής και αθλητικός σχολιαστής, ενώ κατά τη διάρκεια της δεκαετίας του ’60 εμφανίστηκε σε παραστάσεις του θεάτρου Μπρόντγουεϊ.

Τηλεοπτικός πρωταγωνιστής
-------------------------

Ο Άλαν υποδύθηκε, κατά καιρούς, αρκετούς ρόλους σε τηλεοπτικές σειρές («σαπουνόπερες»), όπως εκείνους του στυγνού επιχειρηματία C.C. Capwell (*Santa Barbara*, 1986 - 1993), του Don Craig (*Days of Our Lives*, 1971 – 1985), του Rush Sanders (*Χτυποκάρδια στο Μπέβερλι Χιλς*) ενώ ήταν ο εκπαιδευτής Scott Turner, της διάσημης σκυλίτσας Lassie, στην ομώνυμη σειρά. Υποδύθηκε, επίσης, τον ταραχοποιό Ace Hubbard (*Love of Life*, 1964), τον καθηγητή Paul Britton (*The Secret Storm*, 1964-65), τον Edward Quartermaine (*General Hospital*) και το Harold Johnson (*The Bay*).

Συγγραφικό έργο
---------------

Το Νοέμβριο του 2004 εκδόθηκε το βιβλίο του με τίτλο *Please, Spell the Name Right*, στο οποίο περιγράφει τις εμπειρίες του έπειτα από μία καριέρα 50 ετών στην υποκριτική.

Προσωπική ζωή και το τέλος
--------------------------

Η Τόμπι Μπράουν ήταν η σύζυγος του Άλαν, από το 1958 έως και τον θάνατό της (2001). Το ζεύγος απέκτησε τρεις γιους. Ο Άλαν απεβίωσε οκτώ μόλις ημέρες μετά τα 84α γενέθλιά του.

Παραπομπές
----------

1. ↑  (Αγγλικά) *Internet Broadway Database*. 100834. Ανακτήθηκε στις 9  Οκτωβρίου 2017.
2. ↑  «Elhunyt a Beverly Hills 90210 egy másik szereplője is».
3. ↑  Ανακτήθηκε στις 22  Μαΐου 2019.
4. ↑  "Jed Allan, Star on 'Days of Our Lives' and 'Santa Barbara,' Dies at 84". The Hollywood Reporter. March 11, 2019 Ανακτήθηκε στις 12 Μαρτίου 2019
5. ↑  Haring, Bruce (10 Μαρτίου 2019). "Jed Allan Dies: Soap Star On 'Days Of Our Lives' And 'Santa Barbara' Was 84". Deadline. Ανακτήθηκε στις 12 Μαρτίου 2019
6. ↑   Thompson, Ruth (22 Μαΐου 1970). "Jed Allan Broadway Bound From Star Role on Lassie". Saranac Lake Adirondack Daily Enterprise. Ανακτήθηκε στις 10 Μαρτίου 2019

Εξωτερικοί σύνδεσμοι
--------------------

* Πολυμέσα σχετικά με το θέμα  Jed Allan στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 87241813
* ISNI: 0000 0000 7825 3287
* GND: 1241090084
* BNF: cb14038409g (data)
* BNE: XX1515938

 |

 |
Ο γενικός όρος **υπολογισμός** (computation) μπορεί να χρησιμοποιηθεί για να αναφερθεί σε οποιοδήποτε είδος επεξεργασίας πληροφοριών. Αυτό περιλαμβάνει φαινόμενα που ποικίλουν, από την ανθρώπινη σκέψη, μέχρι αριθμητικούς υπολογισμούς με στενότερη έννοια (calculation). Υπολογισμός είναι μια διαδικασία που ακολουθεί κάποιο καλά ορισμένο μοντέλο, το οποίο είναι κατανοητό και μπορεί να εκφραστεί με έναν αλγόριθμο, πρωτόκολλο, τοπολογία δικτύου, κλπ. Ο υπολογισμός είναι επίσης από τις βασικές έννοιες τις οποίες εξετάζει η θεωρητική πληροφορική: ερευνά τι μπορεί ή δεν μπορεί να γίνει με υπολογιστικό τρόπο.

Κατηγορίες υπολογισμών
----------------------

Η έννοια του υπολογισμού μπορεί να κατηγοριοποιηθεί με τουλάχιστον τρία διαφορετικά κριτήρια: ψηφιακός ή αναλογικός, σειριακός ή παράλληλος ή ταυτόχρονος (concurrent), ομαδικός (batch) ή διαδραστικός (interactive).

Στην πράξη, ο ψηφιακός υπολογισμός χρησιμοποιείται συνήθως για να προσομοιώσει φυσικές διαδικασίες (για παράδειγμα εξελικτικός υπολογισμός), συμπεριλαμβανομένων αυτώ που μπορούν φυσικότερα να περιγραφούν με αναλογικά μοντέλα υπολογισμού (για παράδειγμα, τεχνητό νευρωνικό δίκτυο). Σ' αυτή την περίπτωση, είναι σημαντικό να διαχωρίζεται ο μηχανισμός του υπολογισμού, από το μοντέλο το οποίο προσομοιώνει.

Υπολογισμοί ως φυσικό φαινόμενο
-------------------------------

Ένας υπολογισμός μπορεί να θεωρηθεί ως ένα αμιγώς φυσικό φαινόμενο που συμβαίνει μέσα σε κάποιο κλειστό φυσικό σύστημα, το οποίο λέγεται υπολογιστής. Παραδείγματα τέτοιων φυσικών συστημάτων περιλαμβάνουν τους ψηφιακούς υπολογιστές, τους κβαντικούς υπολογιστές, τους υπολογιστές DNA, τους μοριακούς υπολογιστές, τους αναλογικούς υπολογιστές ή τους βιολογικούς υπολογιστές (wetware). Αυτή η άποψη υιοθετείται από τον κλάδο της θεωρητικής φυσικής που ονομάζεται φυσική υπολογισμού.

Μαθηματικά μοντέλα υπολογισμού
------------------------------

Στη θεωρία υπολογισμού, εχουν αναπτυχθεί ποικίλα μαθηματικά μοντέλα υπολογιστών και του λογισμικού τους.
Τυπικά μαθηματικά μοντέλα υπολογισμού είναι τα ακόλουθα:

* Μοντέλα καταστάσεων, όπως: μηχανή Τούρινγκ, αυτόματο με στοίβα, αυτόματο πεπερασμένων καταστάσεων, και PRAM
* Συναρτησιακά μοντέλα όπως ο λογισμός λάμδα
* Λογικά μοντέλα όπως ο λογικός προγραμματισμός
* Ταυτόχρονα (concurrent) μοντέλα όπως ο λογισμός διεργασιών (process calculus)

Εξωτερικοί σύνδεσμοι
--------------------

|  |  |
| --- | --- |
| wiktionary logowiktionary logo | Το *Βικιλεξικό* έχει σχετικό λήμμα:  **υπολογισμός**  |

* «Γρίφοι Υπολογισμού».
Ο **Σερ Τόμου Μαλαεφόνε Σιόνε** (Sir Tomu Malaefone Sione, GCMG, OBE, (γενν. στις 17 Νοεμβρίου 1941) είναι πολιτικός από το Τουβαλού και Γενικός Κυβερνήτης από το 1993 ως το 1994. Εργάστηκε ως δημοσιογράφος την περίοδο 1962–68.

Βουλευτής
---------

Ο Σιόνε εξελέγη βουλευτής στην περιφέρεια Νιουτάο στη βουλή των Γκίλμπερτ και Έλις, όταν ήταν η χώρα βρετανική αποικία, το 1974. Μετά την απόσπαση του Τουβαλού από το Κιριμπάτι υπηρέτησε στη συνέλευση της αποικίας του Τουβαλού.

Μετά την ανεξαρτησία ο Σιόνε εξελέγη στο Κοινοβούλιο του Τουβαλού στην περιφέρεια Νιουτάο στις εκλογές που διεξήχθησαν στις 27 Αυγούστου 1977.

Γενικός Κυβερνήτης
------------------

Ο Σιόνε υπηρέτησε ως Γενικός Κυβερνήτης από την 1η Δεκεμβρίου 1993 ως τις 21 Ιουνίου 1994.

Μετέπειτα πολιτική σταδιοδρομία
-------------------------------

Κάπως ασυνήθιστο γεγονός για γενικό κυβερνήτη αποτελεί το ότι μετά την αποχώρησή του από το αξίωμα, κατήλθε ξανά ως υποψήφιος στις βουλευτικές εκλογές. Εξελέγη στην περιφέρεια Νιουτάο και υπηρέτησε ως πρόεδρος του Κοινοβουλίου από το 1998 ως το 2002.

Τιμήθηκε με τον τίτλο GCMG το 2001.

Στις γενικές εκλογές του 2002 έχασε την έδρα του. Ωστόσο, επανεξελέγη στις εκλογές του 2006. Ήταν υποψήφιος στην περιφέρεια Νιουτάο μέχρι τις εκλογές του 2010. Στις εκλογές του 2015 απέτυχε να εκλεγεί βουλευτής, αν και έλαβε 300 ψήφους.

Παραπομπές
----------

1. ↑  www.worldstatesmen.org/Tuvalu.html.
2. 1 2  Tito Isala· Hugh Larcy, επιμ. (1983). «Chapter 20, Secession and Independence». *Tuvalu: A History*. University of the South Pacific/Government of Tuvalu. σελίδες 153–177.
3. ↑  Craig, Robert D. (2010). *Historical Dictionary of Polynesia*. Scarecrow Press.
4. 1 2  «Palamene o Tuvalu (Parliament of Tuvalu)». *Inter-Parliamentary Union*. 2002. Ανακτήθηκε στις 7 Μαρτίου 2013.
Ο **Τόνι Κόστνερ** (*Tony Costner*) είναι Αμερικάνος πρώην καλαθοσφαιριστής με μεγάλη θητεία στο ελληνικό πρωτάθλημα. Αγωνιζόταν στη θέση του σέντερ. Διέθετε ποικιλία κινήσεων κοντά στο καλάθι ενώ το ότι ήταν αριστερόχειρας του έδινε πλεονέκτημα στην αντιμετώπισή του από τον αμυνόμενο. Είχε μεγάλη ικανότητα στα ριμπάουντ και είχε αξιόλογες επιδόσεις στην άμυνα.

Αγωνίστηκε στο *κολέγιο Σεν Τζόζεφ* της Ατλάντα το 1981 και άφησε εποχή ως ένας από τους καλύτερους αθλητές που συμμετείχαν στην ομάδα του. Τη σεζόν 1981-1982 σημείωσε 14,5 πόντους κατά μέσο όρο και το 1984 που αποφοίτησε ήταν ο πρώτος σκόρερ όλων των εποχών του κολεγίου με 1.729. Επιλέχθηκε στην πρώτη πεντάδα της All-East Coast Conference και στη δεύτερη πεντάδα All-Big 5. Συμμετείχε στην επίλεκτη ομάδα των ΗΠΑ που κατέκτησε το William Jones Cup Championship στην Ταϊβάν ενώ ήταν υποψήφιος να αγωνιστεί και στην ολυμπιακή ομάδα των ΗΠΑ.

Το 1984 επιλέχθηκε στη 34η θέση του ντραφτ του ΝΒΑ από τους Ουάσινγκτον Μπούλετς αλλά δεν κατάφερε να εξασφαλίσει συμβόλαιο στο ΝΒΑ με συνέπεια να αγωνιστεί στη Νάπολη σημειώνοντας μ.ο. 18 πόντους και 9 ριμπάουντ. Στη συνέχεια αγωνίστηκε στη Λας Πάλμας στα Κανάρια Νησιά και στη συνέχεια στην ιταλική Ούντινε. Την περίοδο 89-90 αγωνίστηκε στη Γαλλία για την Μονπελιέ και εν συνεχεία για τη Λιμόζ από το 1991 έως το 1992.

Μετακόμισε στην Ελλάδα για το Σπόρτιγκ και στην περίοδο 1992-93 διακρίθηκε σημειώνοντας μ.ο. 18 πόντους και 14 ριμπάουντ. Η επόμενη σεζόν τον βρήκε στην ΑΕΚ που με τη συνεισφορά του η ομάδα όχι μόνο απέφυγε το διαφαινόμενο υποβιβασμό αλλά κέρδισε και τη συμμετοχή της στο Κύπελλο Κόρατς. Επέστρεψε στο Σπόρτιγκ για να αγωνιστεί από το 1994 έως το 1996 και υπήρξε ένας από τους καλύτερους ξένους αθλητές που φόρεσαν τη φανέλα του και στο διάστημμα που αγωνίστηκε στην ομάδα παρέα με το Μίτσελ Ουίγκινς ο Σπόρτιγκ κατάφερε να επιτυγχάνει νίκες απέναντι σε ομάδες όπως ο ΠΑΟ, ο Άρης, ο ΠΑΟΚ, Πανιώνιος που ήταν από τις κορυφαίες εκείνη την εποχή. Επίσης η ομάδα του Σπόρτιγκ κέρδισε τη συμμετοχή της σε ευρωπαϊκή διοργάνωση μετά από 2 δεκαετίες. Το 1996 μεταγράφηκε στον Παπάγου ως συμπαίκτης του Αλφόνσο Φορντ. Με 1.626 ριμπάουντ και 193 κοψίματα συγκαταλέγεται στους καλύτερους όλων των εποχών στις αντίστοιχες κατηγορίες στο ελληνικό πρωτάθλημα.

Είναι πατέρας του πολλά υποσχόμενου νεαρού καλαθοσφαιριστή Μπράντον Κόστνερ.

Παραπομπές
----------

1. ↑  web.legabasket.it/player/COS-ANT/.
2. ↑  Ανακτήθηκε στις 4  Μαρτίου 2021.
3. ↑  *College Basketball at Sports-Reference.com*. Ανακτήθηκε στις 28  Ιουλίου 2020.
4. ↑  *RealGM*. 51578. Ανακτήθηκε στις 4  Απριλίου 2022.

Εξωτερικοί σύνδεσμοι
--------------------

* Αφιέρωμα και συνέντευξη του Τόνι Κόστνερ sentragoal.gr Αρχειοθετήθηκε 2013-06-07 στο Wayback Machine.
* basketpedya.com Η καριέρα του
* thedraftreview.com
Τα **Τιγκρινιακά** (ትግርኛ) είναι αφροασιατική γλώσσα του κλάδου των Σημιτικών γλωσσών. Ομιλείται κυρίως στην Ερυθραία και τη βόρεια Αιθιοπία στο Κέρας της Αφρικής, με συνολικά γύρω στους 6.915.000 ομιλητές.

Οι ομιλητές της Τιγκρινιακής γλώσσας στην Αιθιοπία αριθμούν γύρω στα 4.320.000 άτομα και βρίσκονται στο κέντρο της βόρειας περιοχής Τιγκράι. Οι ομιλητές της Τιγκρινικής στην Ερυθραία ανέρχονται συνολικά σε 2.540.000 και συγκεντρώνονται στις νότιες και κεντρικές περιοχές. Η Τιγκρινική ομιλείται επίσης από μετανάστες από αυτές τις περιοχές, συμπεριλαμβανομένου κάποιων Εβραίων Αιθιόπων.

WikipediaWikipedia
**Έκδοση της Βικιπαίδειας στην Τιγκρινιακή γλώσσα**
Η **ΦΚ Μπάντεν** (γερμανικά: *FC Baden*) είναι ελβετική ποδοσφαιρική ομάδα από την περιοχή Μπάντεν, Άαργκαου. Ιδρύθηκε το 1897. Έχει 22 διαφορετικές ομάδες στα διάφορα ηλικιακά επίπεδα, συμπεριλαμβανομένων και 5 γυναικείων ομάδων. Η αντρική ομάδα συμμετέχει στη Swiss 1. Liga. Έδρα της ομάδας είναι το Esp Stadium χωρητικότητας 7000 θεατών. Την περίοδο 1985-86 συμμετείχε στο Πρωτάθλημα Ελβετίας αλλά τερμάτισε τελευταία και υποβιβάστηκε. Από τότε και μέχρι την περίοδο 2005-06 που υποβιβάστηκε, η ομάδα συμμετείχε στην Τσάλεντζ Λιγκ Ελβετίας.

Εξωτερικοί σύνδεσμοι
--------------------

* Official website (Γερμανικά)
* football.ch profile (Γερμανικά) (Γαλλικά) (Ιταλικά)
* Soccerway profile(Αγγλικά)

Παραπομπές
----------
Ο **Τιγκλάθ Πιλεσέρ Γ'** υπήρξε βασιλιάς της Ασσυρίας (745 - 727 π.Χ.) : σφετεριστής ανέτρεψε τον προηγούμενο βασιλιά Ασούρ Νιραρί Ε' σφάζοντας ολόκληρη τη βασιλική οικογένεια, ο ίδιος έλεγε ότι ήταν γιος του Αντάντ Νιραρί Γ' αλλά αυτό γινόταν με όλους τους σφετεριστές που ισχυρίζονταν την καταγωγή από κάποιον προηγούμενο βασιλιά για να δικαιολογήσουν τη νομιμότητά τους τον θρόνο. Ο ίδιος προχώρησε σε μεγάλες καινοτομίες και επαναστατικές αλλαγές που σύντομα θα μετατρέψουν την Ασσυρία στο ισχυρότερο βασίλειο του κόσμου περιορίζοντας αμέσως την εξουσία των αριστοκρατών που ροκάνιζαν τον βασιλιά. Η μεγαλύτερη καινοτομία ήταν η παρουσία αιχμαλώτων από κατακτημένους λαούς στον Ασσυριακό στρατό ειδικά στο πεζικό ενώ οι ίδιοι οι Ασσύριοι συμμετείχαν περισσότερο στα ανώτερα στρατιωτικά σώματα όπως το ιππικό. Νίκησε τους Ουραρτού που η ηγεμονία τους επί Σαρντούρι του 2ου είχε επεκταθεί σε Μικρά Ασία, Ιράν και Συρία κατέλαβε τα βασίλεια των νέο - Χετταίων και της Φοινίκης κατέλαβε το Αρπάντ (740) ύστερα από τρία χρόνια πολιορκίας και έκανε τον βασιλιά του Ιούδα Οζία υποτελή του. Κατέλαβε στη συνέχεια τα κράτη των Μήδων και Περσών (737/6), οι αιχμάλωτοι σφαγιάστηκαν ή απελάθηκαν σε απόμερες περιοχές κατέλαβε τέλος τη Βαβυλώνα (729) και στέφθηκε ο ίδιος βασιλιάς της αφού συνέλαβε τον βασιλιά Ναβού μουκίν ζερί έκτισε νέα μεγάλα ανάκτορα στη Νιμρούδ.

Πηγές
-----

* *Healy, Mark (1991). The Ancient Assyrians. London: Osprey.*
* *Luckenbill, D. D. Ancient Records of Assyria and Babylonia, vol II, (Chicago, 1927).*
* *Saggs, H. The Might that was Assyria (London, 1984).*
* *Tadmor, Hayim, The inscriptions of Tiglath-pileser III, King of Assyria: critical edition, with introductions, translations, and commentary (Jerusalem, Israel Academy of Sciences and Humanities, 1994).*
* *Yehuda Kaplan, "Recruitment of Foreign Soldiers into the Neo-Assyrian Army during the Reign of Tiglath-pileser III," in Mordechai Cogan and Dan`el Kahn (eds), Treasures on Camels' Humps: Historical and Literary Studies from the Ancient Near East Presented to Israel Eph'al (Jerusalem, Magnes Press, 2008)*


|  |  |  |
| --- | --- | --- |
| Προκάτοχος:**Ασούρ Νιραρί Ε΄** | **Βασιλιάς των Ασσυρίων745–727 π.Χ.** | Διάδοχος:**Σαλμανασέρ Ε΄** |


|  |  |  |
| --- | --- | --- |
| Προκάτοχος:**Ναβού μουκίν ζερί** | **Βασιλιάς της Βαβυλώνας729–727 π.Χ.** | Διάδοχος:**Σαλμανασέρ Ε΄** |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 203037204
* LCCN: n82157818
* ISNI: 0000 0004 4929 1611
* GND: 118802240
* SUDOC: 035421614
* BIBSYS: 97019070
* NKC: uk2013768657

 |

 |